Αστερίξ

Ο ***Αστερίξ*** ή ***Οι Περιπέτειες του Αστερίξ*** (γαλλικά: *Astérix* ή *Astérix le Gaulois*) είναι γαλλοβελγική σειρά κόμικς γραμμένη από τον Ρενέ Γκοσινί και εικονογραφημένη από τον Αλμπέρ Ουντερζό. Ο Ουντερζό ανέλαβε και τη συγγραφή μετά τον θάνατο του Γκοσινί το 1977. Η σειρά εμφανίστηκε για πρώτη φορά στο γαλλοβελγικό περιοδικό κόμικς *Pilote* στις 29 Οκτωβρίου του 1959. Μέχρι τον Οκτώβριο του 2021, κυκλοφόρησαν 39 τόμοι.

Η σειρά ακολουθεί τα κατορθώματα ενός χωριού ανυπότακτων Γαλατών το 50 π.Χ. που αντιστέκονται στη ρωμαϊκή κατοχή. Μπορούν να το πράξουν με τη βοήθεια ενός μαγικού φίλτρου, που παράγεται από τον δρυΐδη τους, Πανοραμίξ, χρησιμοποιώντας το μαγικό χρυσό δρεπάνι του, το φίλτρο δίνει στον παραλήπτη υπεράνθρωπη δύναμη. Ο πρωταγωνιστής, ο τιμητικός χαρακτήρας Αστερίξ, μαζί με τον φίλο του, Οβελίξ, έχουν διάφορες περιπέτειες. Το τέλος και των δύο ονομάτων σε "-*ίξ*" (όπως και όλα τα άλλα ψευδογαλατικά ονόματα που τελειώνουν σε "-*ίξ*" στη σειρά) εννοεί την κατάληξη "-*ρίξ*" (που σημαίνει "βασιλιάς") που υπάρχει στα ονόματα πολλών αληθινών γαλατικών οπλαρχηγών όπως ο Βερκιγγετόριξ, ο Οργκετόριξ, και ο Ντυμόριξ. Σε πολλές από τις ιστορίες τους ταξιδεύουν σε ξένες χώρες, αν και άλλες τοποθετούνται μέσα και γύρω από το χωριό τους.

Το κόμικ *Αστερίξ* είναι ένα από τα πιο δημοφιλή γαλλοβελγικά κόμικς στον κόσμο, με τη σειρά να είναι μεταφρασμένη σε πάνω από 100 γλώσσες.

Η επιτυχία της σειράς οδήγησε στην προσαρμογή αρκετών βιβλίων σε 12 ταινίες: οκτώ κινουμένων σχεδίων, και τέσσερις με ζωντανούς ηθοποιούς. Υπάρχει επίσης μια σειρά από παιχνίδια βασισμένα στους χαρακτήρες, και ένα θεματικό πάρκο κοντά στο Παρίσι, το Παρκ Αστερίξ, που είναι βασισμένο στη σειρά. Μέχρι σήμερα, 325 εκατομμύρια αντίτυπα των 34 τευχών του *Αστερίξ* έχουν πωληθεί σε όλο τον κόσμο, καθιστώντας τους Γάλλους συνδημιουργούς Ρενέ Γκοσινί και Αλμπέρ Ουντερζό τους συγγραφείς με τις περισσότερες πωλήσεις στο εξωτερικό.

## Υπόθεση
Η δράση τοποθετείται στο 50 π.Χ. Όλη η Γαλατία έχει πέσει στα χέρια των Ρωμαίων. Όλη; Όχι! Οι κάτοικοι ενός μικρού χωριού της Αρμορικής, χάρη στο μαγικό φίλτρο που παρασκευάζει ο δρυΐδης Πανοραμίξ, και που τους δίνει υπερφυσική δύναμη, συνεχίζουν να αντιστέκονται στους Ρωμαίους. Γνωρίζοντας ότι η κατάκτηση του χωριού μέσω πολέμου είναι αδύνατη λόγω της υπερφυσικής δύναμης των Γαλατών, ο Ιούλιος Καίσαρας και οι Ρωμαίοι προσπαθούν κάθε φορά να κατακτήσουν το χωριό χρησιμοποιώντας κάποιο πανούργο τέχνασμα, πάντα όμως με αποτυχημένη κατάληξη. Αυτό είναι και το κύριο θέμα του κόμικ. Ο Αστερίξ, ένας κοντός και δαιμόνιος Γαλάτης, μαζί με τον αχώριστο φίλο του, τον τεράστιο και αφελή Οβελίξ, και τον πανέξυπνο σκύλο Ιντεφίξ, αλλά και όλους τους συγχωριανούς τους πάντα καταφέρνουν, με τη βοήθεια του μαγικού φίλτρου, της εξυπνάδας αλλά και της καλής τους τύχης, να χαλάσουν τα σχέδια του Καίσαρα. Στο τέλος κάθε βιβλίου, η νίκη επί των Ρωμαίων γιορτάζεται με ένα μεγάλο τσιμπούσι με αγριογούρουνα (αφού πρώτα δεθεί και φιμωθεί ο βάρδος Κακοφωνίξ λόγω του ανυπόφορου τραγουδιού του).

## Μεταφράσεις

Οι 35 τόμοι έχουν μεταφραστεί σε περισσότερες από 100 γλώσσες και διαλέκτους. Εκτός από την πρωτότυπη γαλλική γλώσσα, τα περισσότερα τεύχη είναι διαθέσιμα στα εσθονικά, στα αγγλικά, στα τσέχικα, στα ολλανδικά, στα γερμανικά, στα γαλικιανά, στα δανικά, στα ισλανδικά, στα νορβηγικά, στα σουηδικά, στα φινλανδικά, στα ισπανικά, στα καταλανικά, στα βασκικά, στα πορτογαλικά, στα βραζιλιάνικα πορτογαλικά, στα ιταλικά, στα νέα ελληνικά, στα ουγγρικά, στα πολωνικά, στα ρουμανικά, στα τουρκικά, στα σλοβένικα, στα βουλγαρικά, στα σερβικά, στα κροατικά, στα λετονικά, στα ουαλικά, καθώς και στα λατινικά.

Μερικά τεύχη έχουν επίσης μεταφραστεί σε γλώσσες και διαλέκτους όπως η εσπεράντο, η σκωτική γαελική, η ινδονησιακή, η περσική, η κινέζικη μανδαρινική, η κορεάτικη, η ιαπωνική, η βεγγαλική, η αφρικάανς, η αραβική, η χίντι, η εβραϊκή, η φριζική, η ρομανσική, η βιετναμική, η σιναλεζική.

Στην Ελλάδα, ένας αριθμός των τόμων έχουν εμφανιστεί στην αρχαία ελληνική γλώσσα, αλλά και στην κρητική, στην κυπριακή και στην ποντιακή διάλεκτο. Στην ιταλική έκδοση, ενώ οι Γαλάτες μιλούν ιταλικά, οι λεγεωνάριοι μιλούν στη ρωμανική διάλεκτο. Στην πρώην Γιουγκοσλαβία, ο εκδοτικός οίκος *Forum* μετάφρασε τα κορσικανικά στο *Ο Αστερίξ στην Κορσική* στη μαυροβουνιακή διάλεκτο των σερβοκροατικών (σήμερα ονομάζεται γλώσσα του Μαυροβουνίου).

Οι περισσότεροι τόμοι έχουν μεταφραστεί στα λατινικά και στα αρχαία ελληνικά με τη συνοδεία εκπαιδευτικών οδηγών ως ένας τρόπος διδασκαλίας αυτών των αρχαίων γλωσσών.

Έχει κάνει 280 εκατομμύρια πωλήσεις σε όλο τον κόσμο. Ίσως αποτελεί το πιο δημοφιλές γαλλικό κόμικ στον πλανήτη και οικείο ανάγνωσμα σε κατοίκους όλων των ηλικιών ανά την Ευρώπη. Σε χώρες όμως με ισχυρή εγχώρια παραγωγή κόμικς, όπως οι Η.Π.Α. και η Ιαπωνία, δεν είναι τόσο διαδεδομένο.

Στη Γαλλία υπάρχει ακόμα και θεματικό πάρκο με το όνομα "Χωριό του Αστερίξ", που έχει τεράστια επισκεψιμότητα. Το κλειδί της επιτυχίας είναι η περιεκτικότητα της σειράς σε κωμικά στοιχεία που απευθύνονται σε όλες τις ηλικίες (πέρα από τα καθαρά γαλλικά αστεία), εικόνες με έντονα χρώματα και ζωντανό σκίτσο που καθηλώνουν τα παιδιά, ενώ οι ενήλικες μπορούν να γελούν με μια ατάκα ή με τους αναχρονισμούς, που συχνά συναντώνται στο σενάριο. Από τις σελίδες του έχουν περάσει και αρκετές διασημότητες, τόσο της Γαλλίας όσο και διεθνείς (όπως π.χ. ο Ζακ Σιράκ, οι Beatles, ο Σον Κόνερι και άλλοι).

### Στην Ελλάδα
Στην Ελλάδα το *Αστερίξ* πρωτοκυκλοφόρησε στα τέλη της δεκαετίας του 1960 από τις εκδόσεις Σπανός. Το 1978 τα δικαιώματα απέκτησε η Anglo-Hellenic Agency του Ψαρόπουλου, η οποία κυκλοφόρησε σταδιακά όλα τα τότε υπάρχοντα τεύχη της σειράς σε μετάφραση Αργύρη Χιόνη. Από το 1989, οι ιστορίες του *Αστερίξ* κυκλοφορούν από τη Μαμούθ Comix σε άλμπουμ των 50 περίπου σελίδων.

## Ονόματα βασικών χαρακτήρων

## Χιούμορ
### Ονοματοδοσία

Βασικό χαρακτηριστικό του κόμικ είναι ότι όλα τα ονόματα των Γαλατών τελειώνουν σε -*ιξ*. Αιτία γι' αυτό είναι το όνομα του ιστορικά υπαρκτού Γαλάτη αρχηγού *Vercingetorix* (ελλ. Βερκιγγετόριξ), ο οποίος ηττήθηκε από τον ρωμαϊκό στρατό του Ιουλίου Καίσαρα στη Μάχη της Αλεσίας. Αλλά και τα ονόματα των άλλων λαών που εμφανίζονται έχουν συνήθως κοινή κατάληξη: τα ονόματα των Ρωμαίων λήγουν σε -*ους*, των Γότθων (Γερμανών) σε -*ικ*, των Νορμανδών σε -*αφ*. Επίσης χαρακτηριστικό είναι ότι πολλά ονόματα είναι λογοπαίγνια είτε λόγω της σημασίας τους στα λατινικά είτε σε συνδυασμό με τη γαλλική προφορά. Για παράδειγμα γύρω από το χωριό του Αστερίξ υπάρχουν τέσσερα ρωμαϊκά στρατόπεδα, τα οποία ονομάζονται:
* Πετιμπόνουμ - Petibonum (*petit bonhomme*, ανθρωπάκος στα γαλλ.)
* Μπαμπαόρουμ - Babaorum (*baba au rhum*, το γλυκό μπαμπάς με ρούμι στα γαλλ.)
* Ακουάριουμ - Aquarium (ενυδρείο στα γαλλ.)
* Λάουντανουμ - Laudanum (το βότανο λάβδανο)

### Εθνικά στερεότυπα

Στις διάφορες περιπέτειές του ο Αστερίξ γυρίζει πολλές χώρες. Σε κάθε χώρα συναντά τα (σύγχρονα) στερεότυπα για τον κάθε λαό. 
* Οι Γαλάτες είναι περήφανοι, ευέξαπτοι, φιλονικούν συχνά και για ανόητους λόγους αλλά πάντα συμφιλιώνονται. Οι Γαλάτες του χωριού διατηρούν την ανεξαρτησία τους, περιγελούν τους Ρωμαίους και δεν διστάζουν να τους επιτεθούν, ενώ οι Γαλάτες άλλων περιοχών έχουν προσαρμοστεί στην ιδέα των Ρωμαίων κατακτητών και παρουσιάζουν στερεοτυπικά χαρακτηριστικά διαφορετικών περιοχών της Γαλλίας που διατηρούν τη λατινική ονομασία τους. Μερικές από τις περιοχές είναι:
** Αρβέρνη, Λουτέτια, Κοντάτε, Λούγκντουνουμ, Μπουρντιγκάλα, Ροτομάγκους, Καμαράκουμ, Ντουροκόρτορουμ, Ντιβοντούρουμ, Μασσίλια, Τολόζα, Άγκινουμ
* Οι Ρωμαίοι είναι διεφθαρμένοι και φιλήδονοι, σε αντίθεση με την παραδοσιακή ιστορική εικόνα των κατακτητών, ενώ, παρότι σχεδόν όλα τα κόμικς αναφέρονται στους κατοίκους της Ιταλικής Χερσονήσου, γίνεται αναφορά και στους Ούμβριους, Ετρούσκους, Βενετούς κ.ά., οι οποίοι χρησιμοποιούν αυτές τις διαφοροποιημένες ταυτότητες. Γενικά, διαφέρουν από τους σύγχρονους Ιταλούς.
* Οι Γότθοι (Γερμανοί) είναι πειθαρχημένοι και μιλιταριστές, αποτελούνται από πολλές φυλές που πολεμούν μεταξύ τους (αναφορά στη Γερμανία πριν από τον Μπίσμαρκ και τον διαχωρισμό της μετά τον Δεύτερο Παγκόσμιο Πόλεμο), ενώ φορούν το χαρακτηριστικό κράνος με αιχμή (*Pickelhaube*) του Πρώτου Παγκοσμίου Πολέμου. Σε μεταγενέστερα τεύχη παρουσιάζονται με ευνοϊκότερο τρόπο.
* Οι Φοίνικες είναι διάσημοι και οργανωμένοι έμποροι, χρησιμοποιούν λεξιλόγιο με όρους του σύγχρονου επιχειρηματικού κλάδου και βοηθούν τους Γαλάτες σε διάφορες περιστάσεις.
* Οι Αιγύπτιοι είναι μικρόσωμοι με προτεταμένες μύτες, είναι συνεχώς απασχολημένοι με την κατασκευή πυραμιδών και παλατιών, έχιυν ονόματα που τελειώνουν σε -*ις*, αγαπούν τις φακές και μετακινούνται με φελούκες κατά μήκος του Νείλου.
* Οι Βρετανοί είναι φλεγματικοί, ψύχραιμοι, πίνουν κάθε μέρα στις 5 ζεστό νερό με μια σταγόνα γάλα (μέχρι να τους φέρει ο Αστερίξ το τσάι) και χλιαρή μπίρα (γενικώς), τρώνε άνοστα βραστά φαγητά με σάλτσα μέντας (δηλ. ροσμπίφ), αντιστρέφουν τη σειρά  των επιθέτων και ουσιαστικών και μένουν σε δρόμους με σειρές από πανομοιότυπα σπίτια.
* Οι Νορμανδοί (Σκανδιναβοί) πίνουν ακατάσχετα κάλβαντος από τα κρανία των ηττημένων εχθρών τους, χρησιμοποιούν κρέμα στα φαγητά τους, δεν γνωρίζουν τον φόβο (προσπαθούν να τον ανακαλύψουν) και στη χώρα τους η νύχτα διαρκεί έξι μήνες. Τα ονόματά τους τελειώνουν σε -*σεν*, θυμίζοντας τη σύγχρονη κατάληξη δανικών και νορβηγικών επωνύμων σε -*σον*. Η απεικόνισή τους είναι μίξη των στερεοτύπων για τους Σουηδούς Βίκινγκ και τους Νορμανδούς της Γαλλίας.
* Οι Έλληνες απεικονίζονται πάντοτε με αρχαιοελληνικό προφίλ, θεωρούν όλους τους άλλους λαούς βαρβάρους, αλλά είναι φιλόξενοι με τους τουρίστες, τρώνε "γεμιστά αμπελόφυλλα", πίνουν ρετσίνα και έχουν πάντα έναν ξάδερφο για την κατάλληλη δουλειά. Τα ονόματά τους τελειώνουν σε -*ος*, -*ας* και -*θήνη*.
* Οι Ίβηρες (Ισπανοί) είναι υπερήφανοι με εκρηκτικό ταμπεραμέντο, αγαπούν τις καστανιέτες, παρέχουν οδική βοήθεια στους κακοδιατηρημένους δρόμους τους με μάλλον αργούς ρυθμούς και, χάριν στον Αστερίξ, υιοθετούν το έθιμο της ταυρομαχίας.
* Οι Ελβετοί είναι ουδέτεροι, αλλά θαυμάζουν το θάρρος των Γαλατών, τρώνε φοντύ, φτιάχνουν τυριά με τρύπες, έχουν μανία με την καθαριότητα, το γιόντελ, τη τοξοβολία και τα ρολόγια (κλεψύδρες) και σέβονται πάνω απ' όλα το τραπεζικό απόρρητο.
* Οι Κορσικανοί είναι οξύθυμοι, πατριώτες και τεμπέληδες, βάζουν την τιμή πάνω απ' όλα, έχουν πολυετείς βεντέτες μεταξύ τους, κοιμούνται απαραιτήτως το μεσημέρι και εκτιμούν ιδιαιτέρως ένα τυρί με έντονη οσμή.
* Οι Ινδιάνοι (Ιθαγενείς Αμερικανοί) επικοινωνούν μεταξύ τους με νοήματα, καθώς προέρχονται από διαφορετικές φυλές, και έχουν διαφορετικά έθιμα από τους Γαλάτες, τα οποία παρουσιάζονται ως η αρχή του σύγχρονου αμερικανικού πολιτισμού, αλλά παρουσιάζονται σε φαντασιακή μορφή με τη "συμβολή" των Γαλατών.
* Οι Βέλγοι μιλούν με περίεργη προφορά, σνομπάρουν τους Γαλάτες, επιτίθενται άτακτα και τρώνε ρίζες κομμένες σε λεπτές λωρίδες και τηγανισμένες σε λίπος αρκούδας (δηλ. πατάτες τηγανιτές).
* Οι Ιουδαίοι (Εβραίοι) είναι έξυπνοι, βοηθητικοί και μονοθεϊστές, βαθιά επηρεασμένοι από την Παλαιά Διαθήκη. Έχουν τα εξωτερικά χαρακτηριστικά των Εβραίων της Υεμένης, δηλαδή με σκούρα μαλλιά, μάτια και γένια, προς τιμήν του Μαρκ Σαγκάλ, του οποίου το πορτραίτο του Δαβίδ βρίσκεται στην Κνέσετ. 
* Οι Νουμίδες είναι αφρικανικός λαός και προέρχονται από την υποσαχάρια Αφρική, σε αντίθεση με τους αραβικής προέλευσης Βέρβερους της αρχαίας Νουμιδίας. Τα ονόματά τους τελειώνουν σε -*θα* (όπως του ιστορικού βασιλιά Ιουγούρθα). 
* Οι Σουμέριοι, Ασσύριοι, Χετταίοι και Μήδοι είναι λαοί της Ανατολής βρίσκονται σε συνεχή πόλεμο μεταξύ τους και επιτίθενται σε όποιον βρεθεί στον δρόμο τους και ζητούν συγγνώμη από τους ξένους που μπέρδεψαν με τους εχθρούς τους. Η απεικόνιση των λαών είναι επηρεασμένη από τις συχνές συγκρούσεις στη Μέση Ανατολή. 
* Οι Ινδοί πιστεύουν σε 33 εκατομμύρια θεότητες, θεωρούν τις αγελάδες ιερές, κάνουν μπάνιο στο Γάγγη και έχουν δαμαστές ελεφάντων και φακίρηδες που νηστεύουν και πετούν με μαγικά χαλιά.
* Οι Ατλάντιοι μένουν στη μυθική Ατλαντίδα (Κανάριες Νήσοι), έχουν ανακαλύψει το μυστικό της αιώνιας νεότητας και βρίσκονται στην παιδική τους ηλικία.
* Οι Πίκτοι (Σκώτοι) είναι περήφανοι, χωρίζονται σε φατρίες, φορούν κιλτ, πίνουν ουίσκι, πετούν κορμούς δέντρων για διασκέδαση και έχουν ονόματα που αρχίζουν από "*Μακ-*".
* Οι Ιβέρνιοι (Ιρλανδοί) μάχονται στο πλευρό των Βρετανών και των Καληδόνων κατά των Ρωμαίων κατακτητών.
* Οι Λουζιτανοί (Πορτογάλοι) είναι μικρόσωμοι και ευγενικοί (απεικόνιση επηρεασμένη από τις εμπειρίες του Ουντερζό), δεν φτάνουν ποτέ στην ώρα τους και τα ονόματά τους τελειώνουν σε -*ες*.
* Οι Ετρούσκοι μένουν στο κέντρο της Ιταλίας και θεωρούνται καλοί αρματοδρόμοι.
* Οι Ούμβριοι μένουν στην Ούμβρια, στην κεντρική Ιταλία.
* Οι Βενετοί μένουν στη Βενετία και την ευρύτερη παραθαλάσσια περιοχή.
* Οι Κίμβροι (Δανοί) μοιάζουν με τους Νορμανδούς, με τη διαφορά ότι οι Γαλάτες δεν μπορούν να τους καταλάβουν, και τα ονόματά τους τελειώνουν σε -*τεν*.
* Οι Κουσίτες μένουν κοντά στην Αίγυπτο (σημ. Σουδάν) και η ομιλία τους απεικονίζεται με ιερογλυφικά.
* Οι Πέρσες κατοικούν στη Μέση Ανατολή.
* Οι Σαρμάτες (Ουκρανοί) μένουν στη Βόρεια Μαύρη Θάλασσα και τα ονόματά τους τελειώνουν σε -*οφ*, -*ίνη* ή -*όβνα*. Η ομιλία τους απεικονίζεται με χαρακτήρες του κυριλλικού αλφαβήτου.
* Οι Αμαζόνες κατοικούν στη χώρα των Σαρματών και είναι λαός μητριαρχικός, καθώς είναι γυναίκες μαχήτριες που υπερασπίζονται τη γη τους, ενώ οι άντρες τους φροντίζουν τις οικογένειές τους. 
* Οι Σκύθες είναι νομάδες της Ευρασίας, λειτουργούν ως ξεναγοί των Ρωμαίων και μιλούν με στυλ διαδικτυακών άρθρων για τουριστικούς προορισμούς.

### Καρικατούρες σύγχρονων πραγματικών προσώπων

* Ρενέ Γκοσινί: ο σεναριογράφος του Αστερίξ εμφανίζεται σαν θεατής στο θέατρο της Κονδάτης (*[[Ο Αστερίξ και η χύτρα]]*), σαν τοιχογραφία (*Ο Αστερίξ στους Ολυμπιακούς αγώνες* μαζί με τον Ουντερζό), σαν λεγεωνάριος που κουβαλάει τον μεθυσμένο λεγεωνάριο (καρικατούρα του Τσερνιά) με τη βοήθεια ενός άλλου λεγεωνάριου που είναι καρικατούρα του Ουντερζό (*Οβελίξ και Σία*), και σαν Ρωμαίος απεσταλμένος (*Η οδύσσεια του Αστερίξ*).
* Αλμπέρ Ουντερζό: ο σκιτσογράφος του Αστερίξ εμφανίζεται σαν θεατής στο θέατρο της Κονδάτης (*Ο Αστερίξ και η χύτρα*), σαν ανάγλυφο (*Ο Αστερίξ στους Ολυμπιακούς αγώνες*) και σαν λεγεωνάριος που κουβαλάει τον μεθυσμένο λεγεωνάριο (καρικατούρα του Τσερνιά) με τη βοήθεια ενός άλλου λεγεωνάριου που είναι καρικατούρα του Γκοσινί (*Οβελίξ και Σία*)
* Τσαρλς Λότον: ο Βρετανός ηθοποιός εμφανίζεται σαν Ρωμαίος έπαρχος και εγκέφαλος του κυκλώματος διακίνησης χρυσών δρεπανιών. (*[[Το χρυσό δρεπάνι]]*)
* Τσάρλτον Ίστον: ο Αμερικανός ηθοποιός εμφανίζεται ως ''Μπεν Χουρ'' και διαπληκτίζεται με άλλον οδηγό. (*Το χρυσό δρεπάνι*)
* Ζαν Γκρατόν: ο Γάλλος σεναριογράφος του κόμικς *Michel Vaillant*, στο οποίο ο κεντρικός ήρωας είναι οδηγός αγωνιστικών αυτοκινήτων, εμφανίζεται στον Αστερίξ σαν οδηγός αγωνιστικού άρματος. (*Το χρυσό δρεπάνι*)
* Ότο φον Μπίσμαρκ: ο Γερμανός καγκελάριος εμφανίζεται ως αρχηγός Μέτρικ. (*[[Ο Αστερίξ και οι Γότθοι]]*).
* Πιερ Τσερνιά: ο Γάλλος σκηνοθέτης και τηλεοπτικός παρουσιαστής ήταν προσωπικός φίλος των δημιουργών του Αστερίξ και έγραψε το σενάριο του τέταρτου κινουμένου σχεδίου του Αστερίξ (*Η έκπληξη του Καίσαρα*). Ο Τσερνιά ενέπνευσε πολλούς χαρακτήρες Ρωμαίων. (*Ο Αστερίξ λεγεωνάριος*, *Ο Αστερίξ στην Κορσική*, *Το δώρο του Καίσαρα*, *Οβελίξ και Σία*, *Ο Αστερίξ στους Βέλγους*)
* Ζορζ Φρονβάλ: ο Γάλλος συγγραφέας και σεναριογράφος κόμικς και προσωπικός φίλος του Γκοσινί εμφανίζεται σαν Ρωμαίος έπαρχος. (*Ο Αστερίξ λεγεωνάριος*)
* Πίτερ Ουστίνοφ: ο Βρετανός ηθοποιός εμφανίζεται ως πραίτορας του Λούγκντουνουμ. (*Ο γύρος της Γαλατίας*)
* Ραϊμού: ο Γάλλος ηθοποιός εμφανίζεται σαν ταβερνιάρης που βοηθάει τους Γαλάτες ήρωες. (*Ο γύρος της Γαλατίας*)
* Σίγκμουντ Φρόυντ: ο Αυστριακός ψυχαναλυτής εμφανίζεται ως δρυίδης και διευθυντής ψυχιατρικής κλινικής. (*Ο αγώνας των αρχηγών*)
* Χάρολντ Ουίλσον: ο Βρετανός πρωθυπουργός εμφανίζεται ως *Δεμπιγκμπός*, αρχηγός της φυλής του Ομορφοθώραξ. (*Ο Αστερίξ στους Βρετανούς*)
* Ζαν Μαρέ: ο διάσημος "ωραίος" του γαλλικού κινηματογράφου ενέπνευσε τον χαρακτήρα του *Τραγικομίξ*, αγαπημένου της Φραμπάλα. (*Ο Αστερίξ λεγεωνάριος*)
* Λόρενς Ολίβιε και Άλεκ Γκίνες: οι Βρετανοί ηθοποιοί κάνουν την εμφάνισή τους ως ηθοποιοί στη θεατρική σκηνή της Κονδάτης. (*Ο Αστερίξ και η χύτρα*)
* Βαλερί Ζισκάρ ντ'Εσταίν: ο Γάλλος πρόεδρος (υπουργός Οικονομικών την εποχή εκείνη) εμφανίζεται ως φοροεισπράκτορας. (*Ο Αστερίξ και η χύτρα*)
* Ζεράρ Καλβί: ο Γάλλος μουσουργός εμφανίζεται σαν Ρωμαίος μαέστρος. (*Ο Αστερίξ στην Ισπανία*)
* Λίνο Βεντούρα: ο Ιταλός ηθοποιός, ο "σκληρός" του γαλλικού κινηματογράφου, εμφανίζεται σαν Ρωμαίος εκατόνταρχος. (*Η διχόνοια*)
* Τιμπέ (Ζιλμπέρ Γκασκάρ): ο Γάλλος δημιουργός κόμικς εμφανίζεται ως Ρωμαίος αξιωματούχος. (*Ο Αστερίξ στους Ελβετούς*)
* Γκι Λουξ: ο Γάλλος παρουσιαστής τηλεοπτικών παιχνιδιών εμφανίζεται σαν διοργανωτής του παιχνιδιού του οποίου το έπαθλο είναι η "Κατοικία των θεών". (*Η κατοικία των θεών*)
* Αντρέ Αλέρμ: Γάλλος ηθοποιός. (*Οι δάφνες του Καίσαρα*)
* Σιλβί Ουντερζό: η κόρη του εικονογράφου εμφανίζεται ως *Ζάζα*, κόρη του Ορθοπαιδίξ. (*Το δώρο του Καίσαρα*)
* Ζακ Σιράκ: ο πρώην πρόεδρος της Γαλλίας ήταν νέος πολιτικός την εποχή που πρωτοεκδόθηκε το κόμικ. Εμφανίζεται σαν φιλελεύθερος μάνατζερ που προσπαθεί να εισαγάγει τον "ιό της κερδοσκοπίας" στο γαλατικό χωριό. (*Οβελίξ και Σία*)
* Μπενίτο Μουσολίνι: ο Ιταλός δικτάτορας εμφανίζεται ως ο Ρωμαίος εκατόνταρχος *Μουσσολίνιους* (*Ο αγώνας των αρχηγών*).
* Σταν Λόρελ και Όλιβερ Χάρντι: το διάσημο κωμικό δίδυμο Χοντρός και Λιγνός εμφανίζεται με τη μορφή Ρωμαίων λεγεωναρίων. (*Οβελίξ και Σία*)
* Ντιπόν και Ντιπόν: οι δίδυμοι ντετέκτιβ του κόμικ *[[Τεντέν]]*. (*Ο Αστερίξ στους Βέλγους*)
* Ανί Κορντί: η Βελγίδα τραγουδίστρια εμφανίζεται ως σύζυγος του αρχηγού του βελγικού χωριού. (*Ο Αστερίξ στους Βέλγους*)
* Εντί Μερκς: ο Βέλγος ποδηλάτης εμφανίζεται σαν ταχύτατος αγγελιαφόρος. (*Ο Αστερίξ στους Βέλγους*)
* Σον Κόνερι: ο Σκωτσέζος ηθοποιός εμφανίζεται σαν μυστικός πράκτορας του Καίσαρα, εμφανής αναφορά στον πράκτορα 007 τον οποίο ερμήνευσε στον κινηματογράφο. Στο κόμικ εμφανίζεται με το όνομα "*Zerozerosix*" (αποδ. *Μηδενμηδενέξ*). (*Η οδύσσεια του Αστερίξ*)
* Μπερνάρ Μπλιέ: ο Γάλλος ηθοποιός εμφανίζεται σαν πανούργος σύμβουλος του Καίσαρα. Ο χαρακτήρας του κόμικ είναι εμπνευσμένος από τους χαρακτήρες που ερμήνευσε στη μεγάλη οθόνη. (*Η οδύσσεια του Αστερίξ*)
* Ζαν Γκαμπέν: ο θρύλος του γαλλικού κινηματογράφου εμφανίζεται σαν *[[Πόντιος Πιλάτος]]*. (*Η οδύσσεια του Αστερίξ*)
* Άλντο Ματσιόνε: ο Ιταλός ηθοποιός, που συνήθιζε να ερμηνεύει ρόλους καρδιοκατακτητών σε κωμωδίες, εμφανίζεται σαν Ρωμαίος λεγεωνάριος, που είναι πρόθυμος να υπηρετήσει στη Λεγεώνα των Γυναικών. (*Ρόδο και ξίφος*)
* Κερκ Ντάγκλας: ο Αμερικανός ηθοποιός εμφανίζεται σαν χαρακτήρας που θυμίζει τον Σπάρτακο, τον οποίο ερμήνευσε στον κινηματογράφο. (*[[Η γαλέρα του Οβελίξ]]*)
* The Beatles: το διάσημο αγγλικό ροκ συγκρότημα εμφανίζεται σαν μια παρέα νεαρών Βρετανών βάρδων που δίνει αυτόγραφα σε ξετρελαμένες φαν. (*Ο Αστερίξ στους Βρετανούς*)
* Ζαν Ρισάρ: ο Γάλλος ηθοποιός και προσωπικότητα του τσίρκου εμφανίζεται σαν θηριοδαμαστής. (*Ο Αστερίξ στους Βρετανούς*)
* Μαχάτμα Γκάντι: ο Ινδός ακτιβιστής εμφανίζεται ως ο φακίρης που επισκέπτεται το γαλατικό χωριό για να λάβει βοήθεια. (*Ο Αστερίξ και η Χαλαλίμα*)
* Ζαν-Πολ Ρουλάν: ο Γάλλος παρουσιαστής ραδιοφώνου και τηλεόρασης εμφανίζεται σαν ιερέας της Ατλαντίδας. (*Η γαλέρα του Οβελίξ*)
* Άρνολντ Σβαρτσενέγκερ: ο Αμερικάνος ηθοποιός και πολιτικός εμφανίζεται σαν εξωγήινος μυώδης υπερήρωας-ρομπότ, που απλά εκτελεί εντολές. (*Και ο ουρανός έπεσε στο κεφάλι τους*)
* Ζαν Ρενό: ο Γάλλος ηθοποιός εμφανίζεται ως στρατιώτης σε αποστολή ανεύρεσης του χαμένου παπύρου του Καίσαρα. (*Ο Αστερίξ και ο Πάπυρος του Καίσαρα*) 
* Τζούλιαν Ασάνζ: ο Αυστραλός ακτιβιστής παρουσιάζεται ως ρεπόρτερ-αναμεταδότης των νέων και θεωρείται απειλή από τους ισχυρούς. (*Ο Πάπυρος του Καίσαρα*) 
* Άλφρεντ Χίτσκοκ: ο Βρετανός σκηνοθέτης εμφανίζεται ως ανώνυμος γερακάρης, φόρος τιμής στην ταινία του *[[Τα Πουλιά (ταινία)|Τα Πουλιά]]*. (*Ο Πάπυρος του Καίσαρα*) 
* Αλέν Προστ: ο Γάλλος οδηγός της Φόρμουλα 1 παρουσιάζεται ως *Κοροναβίρους*, ο μυστηριώδης οδηγός του Υπεριταλικού. (*Ο Αστερίξ και ο Υπεριταλικός*)
* Λουτσιάνο Παβαρότι: ο Ιταλός τενόρος παρουσιάζεται ως πανδοχέας στην Πάρμα. (*Ο Αστερίξ και ο Υπεριταλικός*)
* Σίλβιο Μπερλουσκόνι: ο Ιταλός πρωθυπουργός εμφανίζεται ως επιχειρηματίας που εμπορεύεται γάρο. (*Ο Αστερίξ και ο Υπεριταλικός*)
* Σαρλ Αζναβούρ: ο Γάλλος τραγουδιστής και ηθοποιός εμφανίζεται ως ένας από τους γνωστούς πολύπαθους πειρατές- φόρος τιμής στον αποθανόντα καλλιτέχνη. (*Η Κόρη του Βερσινζεντορίξ*)
* Μισέλ Ουελμπέκ: ο Γάλλος συγγραφέας εμφανίζεται ως ο Ρωμαίος γεωγράφος *Χαρτογράφους*. (*Ο Αστερίξ και ο Γρύπας*)
* Πάουλο Κοέλιο: ο Βραζιλιάνος συγγραφέας ήταν η έμπνευση πίσω από το στρατιωτικό θεραπευτή του Καίσαρα που προσπαθεί να φέρει ψυχική ανάταση στο ρωμαϊκό στρατό. (*Η Λευκή Ίριδα*)

## Λίστα με τους τόμους

Οι τόμοι 1 έως 24, 32 και 34 είναι από τον Γκοσινί και τον Ουντερζό. Οι τόμοι 25 έως 31 και 33 είναι μόνο από τον Ουντερζό. Ο τόμος 35 έως και τον τόμο 39 είναι από τον Ζαν-Υβ Φερρί και τον Ντιντιέ Κονράντ. Οι τόμοι 40 και μετά είναι από τον Φαμπκαρό και Ντιντιέ Κονράντ. Τα χρόνια που αναφέρονται είναι της αρχικής τους έκδοσης.

Θα πρέπει να σημειωθεί ότι οι τόμοι 32 και 34 δεν αποτελούνται από κανονικές ιστορίες, έτσι όπως τις γνωρίζουμε. Πρόκειται για συλλογή μικρών ιστοριών που είχαν δημοσιευθεί στο περιοδικό *Pilote* (τόμος 32) και για μια επετειακή ιστορία, για τα 50 χρόνια, που εξιστορεί το παρελθόν, χωρίς όμως να έχει κανονική δομή (τόμος 34). Οι συλλέκτες ανά τον κόσμο, θεωρούν τα τεύχη 32 και 34, τρόπον τινά, εκτός σειράς.

**Τόμοι εκτός σειράς**

* *Οι 12 άθλοι του Αστερίξ* (1976)
* *Η έκπληξη του Καίσαρα* (1985)
* *Πως ο Οβελίξ έπεσε στη χύτρα του Δρυΐδη όταν ήταν μικρός* (1989)
* *Το χτύπημα του μενίρ* (1989)
* *Ο Αστερίξ και οι Ινδιάνοι (1994)*
* *Ο Ουντερζό σκιαγραφημένος από τους φίλους του* (1996)
* *Όλα για τον Αστερίξ τον Γαλάτη* (1999)
* *Αστερίξ και Βίκινγκς* (2006)
* *Στον δρόμο για την Κίνα* (2023)

Οι *12 άθλοι του Αστερίξ* είναι κόμικς διασκευή της ομότιτλης ταινίας κινουμένων σχεδίων. Κυκλοφόρησε το 1976, και ήταν ο 23ος τόμος που εκδόθηκε, αλλά σπάνια έχει να ανατυπωθεί και δεν θεωρείται canon στη σειρά. Το 2007, η *Les Editions Albert René* κυκλοφόρησε έναν τόμο αφιέρωμα με τίτλο *Ο Αστερίξ και οι Φίλοι Του* (*Astérix et ses Amis*), έναν τόμο 60 σελίδων ενός έως τεσσάρων σελίδων διηγήματα. Ήταν ένας φόρος τιμής προς τον Αλμπέρ Ουντερζό για τα 80α γενέθλιά του από 34 Ευρωπαίους γελοιογράφους. Ο τόμος έχει μεταφραστεί σε εννέα γλώσσες. Το κόμικ *Στο δρόμο για την Κίνα* (*L'Empire du Milieu*) βασίζεται στην ταινία *Αστερίξ και Οβελίξ: Στο Δρόμο για την Κίνα* (2023).

## Άλλα μέσα

### Ταινίες

#### Κινουμένων σχεδίων

* *Αστερίξ ο Γαλάτης* (1967)
* *Αστερίξ και Κλεοπάτρα* (1968) 
* *[[Οι Δώδεκα Άθλοι του Αστερίξ|Οι 12 άθλοι του Αστερίξ]]* (1976) 
* *Ο Αστερίξ και η έκπληξη του Καίσαρα* (1985) 
* *Ο Αστερίξ στη Βρετανία* (1986)
* *Ο Αστερίξ και η κούπα του μενίρ* (1989)
* *Ο Αστερίξ κατακτά την Αμερική* (1994)
* *Ο Αστερίξ και οι Βίκινγκς* (2006)
* *Η κατοικία των θεών* (2014) (3D)
**Tο μυστικό του μαγικού ζωμού* (2018) (3D)

#### Live action

* *[[Αστερίξ και Οβελίξ εναντίον Καίσαρα|Αστερίξ και Οβελίξ Εναντίον Καίσαρα]]* (1999)
* *[[Αστερίξ και Οβελίξ: Επιχείρηση Κλεοπάτρα]]* (2002)
* *[[Ο Αστερίξ στους Ολυμπιακούς Αγώνες (ταινία)|Ο Αστερίξ στους Ολυμπιακούς Αγώνες]]* (2008)
* *Αστερίξ και Οβελίξ στη Βρετανία* (2012)
* *Αστερίξ και Οβελίξ: Στο Δρόμο για την Κίνα* (2023)

## Δείτε επίσης

*Κατάλογος χαρακτήρων του ''Αστερίξ''
*Κατάλογος τευχών του ''Αστερίξ''

## Παραπομπές


## Εξωτερικοί σύνδεσμοι

* Επίσημη ιστοσελίδα
* ''Αστερίξ'' στη σελίδα των Μαμούθ Comix

*
Κατηγορία:Γαλλικά κόμικς
Κατηγορία:Εμπορικά σήματα οπτικοακουστικών μέσων
Κατηγορία:Κόμικς φαντασίας
Κατηγορία:Κωμικά κόμικς
Κατηγορία:Κόμικς που έγιναν βιντεοπαιχνίδια
Κατηγορία:Κόμικς που έγιναν ταινίες
Κατηγορία:Κόμικς που έγιναν ταινίες κινουμένων σχεδίων
Κατηγορία:Κόμικς που έγιναν τηλεοπτικές σειρές
Κατηγορία:Σατιρικά κόμικς